Wunpawng Mungdan Shanglawt Hpyendap KIA ginra kaw hpyen wunkat yu la nna, tinang ginra Sezin Mare de bai n htang wa ai PDF ramma marai 4 hpe, Myen hpyen dap gaw Hopin Muklum hta laknak hte hpawn rim kau dat sai lam chye lu ai.
Rim hkrum ai ramma marai 4 gaw August 16 ya shana maga hkying 5 ram aten, tinang mawdaw hte Sinat laknak M – 79, 40 mm bawm si, pala n kau hte hpawn Hopin muklum kata kaw rim hkrum mat ai re lam, lit nga ai PDF ni KNG shiga dap de tsun shateng ai.
“Rim hkrum ai lam gaw teng ai. Wunkat yu na Sezin mare de bai n htang wa ai ten Hopin Wan Leng lam makau kaw rim hkrum mat ai re. Shan hte rim hkrum ai hta sinat laknak ni mung lawm mat ai, rai tim grai law hkra gaw n re,” nga PDF na lit nga ai ni KNG de tsun dan ai re.
Jinghpaw mungdaw ginra ni hta n dai laman PDF ramma ni rim hkrum ai lam law taw ai rai nna, dai zawn rim hkrum ai gaw, Myen hpyendap hpe shiga jaw ai masha (ဒလန်) ni a majaw rim hkrum ai law taw ai lam Mung Shawa Makawp Maga Dap PDF maga de tsun ai.
Ndai shata 10 ya jan hta mung Myitkyina Chya Ra Pa Ti lawk hta Myen Dalan ni shiga jaw ai majaw, Myen hpyen n gun kaba hte sa wang gap ai hta, PDF maga de na marai 6 asak si sum nna, marai 1 hkala hkrum wa ai lam mung byin wa sai.
kac_Latn kac_Latn kac_Latn kac_Latn kac_Latn